ไฟแนนซ์ทูเดย์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

....ซามูไร บอนด์
qq...ที่ประชุมคณะกรรมการประกันสังคมสัปดาห์นี้ เตรียมเคาะอีกครั้งว่าจะขยายโครงการบ้าน สปส. ดอกเบี้ยต่ำ ต่อหรือไม่ ต้องคิดหนักหน่อย หลังจากทิศทางดอกเบี้ยขาขึ้นอย่างนี้ หากควักเงินกระเป๋าไปฝากแบงก์ได้ดอกเบี้ย 1% เพื่อให้แบงก์ไปปล่อยกู้ตรึงดอกเบี้ยกู้ซื้อบ้าน 2.5% คงที่ 5 ปี กระทบกับผลตอบแทนการลงทุนของกองทุนประกันสังคมแน่ๆ ตกปีละหลายร้อยล้านบาท ต้องชั่งน้ำหนักให้ดี...อืม...จะเอากล่องหรือจะเอาตังค์
qq...แม้จะยังไม่ค่อยคล้อยตามเท่าไหร่ แต่ สุภา ปิยะจิตติ ผู้อำนวยการสำนักงานคณะกรรมการนโยบายรัฐวิสาหกิจ (สคร.) ก็ต้องแสดงสปิริตเข้ามาเป็นคณะทำงานแปลงสัมปทานเป็นใบอนุญาต 2จี ส่วน กุลิศ สมบัติศิริ รักษาการที่ปรึกษาด้านพัฒนารัฐวิสาหกิจ (นักวิเคราะห์รัฐวิสาหกิจทรงคุณวุฒิ) สคร. ขอเป็นหนังหน้าไฟ ในการเดินสายชี้แจงสื่อมวลชนและสาธารณชนให้เข้าใจ เพราะถือว่าเคยทำงานในคณะกรรมการกิจการโทรคมนาคมแห่งชาติ (กทช.)
qq...ช่วงนี้คนเก่งและดีถูกแย่งตัว เพราะรัฐวิสาหกิจหลายแห่งประกาศรับสมัครเอ็มดีใหม่มาหลายเดือนแล้ว แต่ก็ยังหาไม่ได้ เช่น โรงงานยาสูบ บรรษัทประกันสินเชื่ออุตสาหกรรมขนาดย่อม (บสย.) บริษัท ข้อมูลเครดิตแห่งชาติ (เครดิตบูโร) และล่าสุดยังมีรัฐวิสาหกิจหลายแห่งเปิดรับสมัครเอ็มดีกันอยู่ อย่าง ธนาคารเพื่อการส่งออกและนำเข้าแห่งประเทศไทย (ธสน.) และธนาคารอาคารสงเคราะห์ (ธอส.)
qq...จีรวรรณ บุญเพิ่ม ผู้อำนวยการสำนักงานสถิติแห่งชาติ (สสช.) ออกมายอมรับตรงๆ ผ่านทางสื่อมวลชนว่า สสช. เป็นเครื่องมือของรัฐ เพราะถือเป็นหน่วยงานของรัฐบาลในการสำรวจความคิดเห็นของประชาชนที่จะจัดทำมาตรการประชานิยมให้ตรงใจประชาชนมากที่สุด พร้อมยินดีที่จะให้ผลการสำรวจต่างๆ ของ สสช. เป็นเครื่องมือให้ฝ่ายค้านและภาคเอกชนธุรกิจเอาไปใช้ให้เกิดประโยชน์ด้วย ดีกว่าเข้าไปขึ้นหิ้งหรือเก็บเข้าลิ้นชัก